b"\n_START_ARTICLE_\nAlezija\n_START_PARAGRAPH_\nAlezija (latinsko: Alesia), glavno mesto galskega plemena Mandubov, po Julij Cezarjevi osvojitvi pa rimsko mesto (oppidum) v Galiji. _NEWLINE_Arheolo\xc5\xa1ka izkopavanja, ki v Alise-Sainte-Reine in C\xc3\xb4te d'Or pri Dijonu  potekajo \xc5\xbee od \xc4\x8dasa Napoleona III., so dokazala, da je zgodovinska Alezija stala prav tam. Izkopavanja tega galsko-rimskega naselja na platoju Mont-Auxois \xc5\xa1e vedno potekajo. Rezultat zadnjih izkopavanj  je odkritje napisa  IN ALISIIA, ki je dokon\xc4\x8dno pregnal dvome nekaterih arheologov o identiteti najdi\xc5\xa1\xc4\x8da. Pred tem odkritjem je veljala druga, manj akademsko utemeljena teorija o lokaciji Alezije, ki je trdila, da je stala v  Franche-Comt\xc3\xa9 ali v okolici Salins-les-Bainsa v pogorju Jura.\n_START_SECTION_\nCezarjevo obleganje Alezije\n_START_PARAGRAPH_\nAlezija je bila okoli leta 58 pr. n. \xc5\xa1t. prizori\xc5\xa1\xc4\x8de odlo\xc4\x8dilne bitke med Rimljani pod poveljstvom Julija Cezarja in Galci pod Vercingetoriksovim povljestvom. Izid bitke je odlo\xc4\x8dal o usodi Galcev: zmaga Rimljanov bi pomenila zmago v galskih vojnah in podjarmljenje cele Galije. Borbe je podrobno opisal Cezar v svojih Komentarjih galskih vojn. Najnovej\xc5\xa1a analiza najdi\xc5\xa1\xc4\x8da v Alise-Sainte-Reine  v celoti potrjuje Cezarjeve opise. _NEWLINE_Oblegovalna dela, ki so jih Rimljani opravili v Aleziji, so velikanska. V samo \xc5\xa1estih tednih so zgradili 15 km dolg obro\xc4\x8d okopov okoli Alezije, nato pa \xc5\xa1e dodaten 21 km dolg obro\xc4\x8d na zunanji strani svojih polo\xc5\xbeajev, ki naj bi zaustavil galsko vojsko, ki je prihajala na pomo\xc4\x8d obkoljeni Aleziji. Cezar pi\xc5\xa1e, da je vojska \xc5\xa1tela 250.000 mo\xc5\xbe. Arheologi so oba obro\xc4\x8da potrdili s fotografiranjem terena iz zraka."